BESLUTNING(1)

om børnesoldater

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til FN's konvention om barnets rettigheder fra 1989,

- der henviser til FN-rapporten fra 1996 af Graca Machel (A/5/306) samt til udnævnelsen af Olara Otunnu som FN's særlige repræsentant for væbnede konflikters indvirkning på børn,

A. der beklager, at der på nuværende tidspunkt på verdensplan er over 300000 børn under 18 år, som deltager i krigshandlinger,

B. der beklager, at mange lande, herunder også afrikanske lande, navnlig er karakteriseret af, at børn bruges som soldater i væbnet kamp,

C. der henviser til, at børn lider uforholdsmæssigt meget under militærlivets prøvelser, både fysisk og følelsesmæssigt,

D. der henviser til, at der ud over de mange børn, som dræbes i kamp eller lemlæstes af landminer, også er mange børn, hvis fysiske, mentale og psykologiske behov er blevet forsømt i samfund, der er engageret i længerevarende krige,

E. der henviser til, at en FN-arbejdsgruppe siden 1993 har været i færd med at undersøge muligheden for en valgfri protokol til den internationale konvention om barnets rettigheder med henblik på at fastsætte mindstealderen for rekruttering til militærtjeneste til 18 år,

F. der henviser til, at vedtægterne for Den Internationale Straffedomstol, der blev vedtaget i Rom i juli 1998, for første gang nogensinde fastsætter, at rekruttering og indsættelse i kamp af børn under 15 år er en krigsforbrydelse,

G. der glæder sig over FN's nye politik vedrørende en mindstealder for deltagelse i operationer, der udføres af FN's fredsbevarende styrker, militære observatører og civile politistyrker,

H. der betoner, at et af de primære mål for den fremtidige AVS-EU-konvention skal være en seriøs og vedvarende indsats fra alle signatarlandes side med henblik på at i højere grad at forebygge børns deltagelse i væbnede konflikter, samt beskyttelse og genintegrering af børn i samfundet,

1. fordømmer anvendelsen af børnesoldater i krigshandlinger, hvad enten der er tale om regulære regeringsstyrker eller væbnede oprørsgrupper;

2. opfordrer AVS-landene og EU til at forbyde enhver form for børns deltagelse i væbnede konflikter, og til at skærpe offentlighedens bevidsthed om de internationale instrumenter og nationale love om børns rettigheder, beskyttelse og velfærd;

3. opfordrer Kommissionen og AVS-landene til at træffe forebyggende og beskyttende foranstaltninger og rehabiliteringsforanstaltninger samt navnlig til at gennemføre programmer med henblik på tildeling af ressourcer til demobilisering og genintegrering i samfundet af børn, som har deltaget i væbnet kamp i AVS-landene;

4. betragter det som hastende, at der vedtages en tillægsprotokol til den internationale konvention om barnets rettigheder, der forbyder rekruttering og indsættelse af børn under 18 år i væbnet kamp, og opfordrer AVS-landene og EU til at støtte alle internationale initiativer med dette formål for øje, samt til at indføre tilsvarende bestemmelser i deres egen lovgivning;

5. opfordrer FN-arbejdsgruppen om hurtigt at afslutte udarbejdelsen af en protokol til konventionen om barnets rettigheder, og opfordrer Rådet til at vedtage en fælles aktion med henblik på at fremskynde vedtagelsen af denne protokol og samtidig gøre bekæmpelsen af anvendelsen af børnesoldater til et tema i AVS-EU-partnerskabet;

6. pålægger sine formænd at sende denne beslutning til AVS-EU-Rådet, Rådet, Kommissionen, FN's særlige repræsentant for væbnede konflikters indvirkning på børn samt til FN's Menneskerettighedskommission.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).